En kioskejer i Aalborg jagede tirsdag aften en bevæbnet mand på flugt, som forinden havde truet en ansat med en pistol. Manden kom ved 22-tiden ind i en kiosk i Læsøgade i centrum af Aalborg. - Røveren peger på en kvindelig ansat med en sort pistol og kræver at få udleveret penge. Men ejeren af stedet kommer ind i kiosken og skubber til den bevæbnede mand, som derefter stikker af, fortæller Michael Hestrup Jensen, vagtchef ved Nordjyllands Politi. Røveren, der var maskeret, løb fra stedet uden udbytte. Han beskrives som spinkel og cirka 170 centimeter høj. Han bar en sort hættetrøje, sorte joggingbukser og mørke tennissko under det mislykkede røveriforsøg. /ritzau/

Referat:
Maskeret mand fik ikke noget ud af røveriforsøg mod kiosk i Aalborg.